**A büntetés-végrehajtás országos parancsnokának
32/2015. (IV.22.) OP**

***s z a k u t a s í t á s a***

***a polgári egészségügyi intézményben elhelyezett fogvatartott őrzésének,
vagy ellenőrzésének illetékességi rendjéről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a 26/2015. (III. 31.) BvOP szakutasítással kiadott Biztonsági Szabályzat előírásaira - a polgári egészségügyi intézményben elhelyezett fogvatartottak őrzésének, illetve ellenőrzésének illetékességi rendjére vonatkozóan kiadom az alábbi szakutasítást.

1.  A szakutasítás hatálya a büntetés-végrehajtási intézetekre (a továbbiakban: bv. intézetek) és azok személyi állományára terjed ki.

2.  Alapesetben a polgári egészségügyi intézményben (a továbbiakban: külkórház) elhelyezett fogvatartottak őrzését, illetve ellenőrzését az a bv. intézet végzi, amelyben a fogvatartott a kihelyezés időpontjában tartózkodik.

3.  Amennyiben a fogvatartott a Büntetés-végrehajtás Központi Kórház (a továbbiakban: Központi Kórház), a Fővárosi Büntetés-végrehajtási Intézet, a Budapesti Fegyház és Börtön, a Fiatalkorúak Büntetés-végrehajtási Intézete (Tököl) vagy a Váci Fegyház és Börtön nyilvántartásában szerepel és külkórházi kihelyezése válik szükségessé Budapest területén, akkor az őrzést vagy az ellenőrzést az érintett bv. intézet látja el.

4.  A Központi Kórházba - nem a 3. pontban meghatározott intézetek nyilvántartásában szereplő - megőrzésre szállított fogvatartottak vonatkozásában a Budapest területén szükségessé váló külkórházi kihelyezések - takarékossági szempontokat és a területi elhelyezkedést is figyelembe vevő - végrehajtása érdekében a Központi Kórház, a Fővárosi Büntetés-végrehajtási Intézet, a Budapesti Fegyház és Börtön, valamint a Fiatalkorúak Büntetés-végrehajtási Intézete (Tököl) Együttműködési Megállapodást köt.

5.  Az Igazságügyi Megfigyelő és Elmegyógyító Intézetben (a továbbiakban: IMEI) elhelyezett betegek, valamint a beutalt női fogvatartottak külkórházi őrzését Budapesten az IMEI hajtja végre. Ha az IMEI-be beutalt férfi fogvatartott Budapest területén történő külkórházi kihelyezése válik szükségessé, akkor az őrzést a Budapesti Fegyház és Börtön, az ellenőrzést az IMEI hajtja végre.

6.  Amennyiben más bv. intézet nyilvántartásában lévő fogvatartott fővárosi külkórházba történő továbbirányításáról, befogadási eljárás lefolytatása nélkül dönt a Központi Kórház, akkor az őrzés vagy ellenőrzés megszervezése tekintetében az Együttműködési Megállapodás vonatkozó rendelkezéseit kell figyelembe venni.

7.  Ha a fogvatartott szállítása közvetlenül a kijelölt fővárosi külkórházba történik, arról az indulást követően haladéktalanul értesíteni kell a Központi Kórházat. Ha a fogvatartott nem a 3. pontban meghatározott bv. intézet nyilvántartásában van, az őrzést vagy ellenőrzést a Központi Kórház koordinálása mellett az Együttműködési Megállapodás szerint, a külkórházi betegfelvételtől számított 4 órán belül kell átvenni, illetve végrehajtani.

8.  Amennyiben a fogvatartottnak a főváros területén kívül más bv. intézet illetékességi területén lévő külkórházba kihelyezése válik szükségessé, az őrzést illetve ellenőrzést a legközelebbi bv. intézetnek kell átvennie. Az őrzés vagy ellenőrzés átadásának szükségességéről a fogvatartott szállítását végző bv. intézet a kórházi felvételt követően értesíti a külkórház elhelyezkedése szerint illetékes bv. intézetet.

9.  Azonos megye területén lévő bv. intézetek közül a kihelyezett fogvatartott őrzését vagy ellenőrzését annak a bv. intézetnek kell ellátnia, amelyikhez a külkórház a legközelebb található.

10. A fogvatartott átadás-átvétel időpontjáig történő őrzését az a bv. intézet köteles ellátni, amelyik a fogvatartottat a külkórházba szállította. Azt követően az őrzésről vagy ellenőrzésről - a kiszállítást végző bv. intézettől kapott, a Biztonsági Szabályzatban meghatározott információk alapján - a feladatot átvevő bv. intézet vezetője dönt.

11. A fogvatartott őrzését vagy ellenőrzését átvevő bv. intézetnek a feladat ellátására kijelölt személyt a Biztonsági Szabályzat 22. függeléke szerinti átadás-átvételi utasítással kell ellátnia.

12. Ha az elzárást töltőt a Központi Kórházból vagy az IMEI-ből kell kihelyezni külkórházba, akkor a Központi Kórház, illetve az IMEI írásban köteles az érintett bv. intézetet - a fogvatartott elzárásának félbeszakítása érdekében - megkeresni. Az elzárás-félbeszakítás elrendeléséig az őrzést a Központi Kórház - az IMEI vonatkozásában a Budapesti Fegyház és Börtön - köteles megszervezni és végrehajtani.

13. A bv. intézetek vezetői intézkedjenek a helyi szabályozások felülvizsgálatára, szükség szerinti módosítására, azt 2015. május 15-ig végezzék el.

14. Jelen szakutasítás 2015. május 1-jén lép hatályba.

**Csóti András bv.vezérőrnagy**országos parancsnok